2. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ Αριθ. 21/21/Ν. 631 της 5/12 Δεκ. 1984 (ΦΕΚ Β' 864) (Διόρθ. Σφαλμ. στο ΦΕΚ Β' 59/4 Φεβρ.  1985) Προαιρετική ασφάλιση στο ΙΚΑ Ελλήνων υπηκόων και ομογενών εγκαταστημένων στο εξωτερικό. Έχοντας υπόψη: 1.Τις διατάξεις των άρθρ. 1 παρ. 5 και 9 παρ. 4 του Νόμ. 1469/1984 "Ασφάλιση ομογενών, τροποποίηση και συμπλήρωση διατάξεων της νομοθεσίας του ΙΚΑ και ρύθμιση διαφόρων ασφαλιστικών θεμάτων". 2.Την απόφαση του Διοικητικού Συμβουλίου του ΙΚΑ 429/5.11.84,που έχει ληφθεί κατά την συνεδρίαση του 41/5.11.84. 3.Την κοινή απόφαση των Πρωθυπουργού και Υπουργού Κοινωνικών Ασφαλίσεων 30/27.9.84 "Ανάθεση αρμοδιοτήτων στην Υφυπουργό Κοιν. Ασφαλίσεων" (ΦΕΚ 689/28.9.84 τ.Β'). 4.Την Υ79/21.6.84 ΦΕΚ 413/Β/84 απόφαση του Πρωθυπουργού "Ανάθεση αρμοδιοτήτων στον Αναπλ. Υπουργό Οικονομικών", αποφασίζουμε: Η υπαγωγή στην ασφάλιση του Ειδικού Λογαριασμού Ασφάλισης Ελλήνων Εξωτερικού και στον Κλάδο Παροχών Ασθενείας και Μητρότητας σε είδος του ΙΚΑ των Ελλήνων υπηκόων και ομογενών που είναι εγκαταστημένοι σε χώρες της αλλοδαπής γίνεται με τους εξής όρους και προϋποθέσεις: 1.Αναγνώριση δικαιώματος: Η αναγνώριση του δικαιώματος για ασφάλιση στον Ειδικό Λογαριασμό Ασφάλισης Ελλήνων Εξωτερικού γίνεται με απόφαση του αρμοδίου ασφαλιστικού οργάνου του ΙΚΑ μετά από σχετική αίτηση. Η απόδειξη της Ελληνικής υπηκοότητας ή της ιδιότητας του ομογενή, καθώς και της εγκατάστασης (τόπος κατοικίας) στην αλλοδαπή θα γίνεται με βεβαιωτική πράξη επί της παραπάνω αίτησης της πλησιέστερης στον τόπο κατοικίας ή απασχόλησης του ενδιαφερομένου Προξενικής ή άλλης Ελληνικής Αρχής ή Σωματείου ή Συλλόγου ή Κοινότητας ή Εκκλησιαστικής Αρχής των ομογενών. 2.Ασφαλιστικές εισφορές-Τρόπος και χρόνος καταβολής: Οι κατά τις διατάξεις της παρ. 3 του άρθρ. 1 και του εδαφ. γ' της παρ. 4 του άρθρ. 9 του Νόμ. 1469/1984 ασφαλιστικές εισφορές για την ασφάλιση των Ελλήνων υπηκόων και ομογενών του εξωτερικού στον Ειδικό Λογαριασμό και στον κλάδο παροχών Ασθενείας σε είδος του ΙΚΑ καταβάλλονται από τον ενδιαφερόμενο ή εκπρόσωπο του στο αρμόδιο Υποκατάστημα του ΙΚΑ μετρητοίς σε δραχμές ή έμβασμα μέσω Τραπεζών σε δραχμές ή σε συνάλλαγμα μετατρέψιμο σε δραχμές ανά τρίμηνο. Σε περίπτωση καταβολής των εισφορών με έμβασμα σε συνάλλαγμα λαμβάνεται υπόψη η ισοτιμία των νομισμάτων που ισχύει κατά την ημερομηνία αποστολής του. 3.Ημέρες ασφάλισης: Ο κατά τις διατάξεις των άρθρ. 1 και 9 του Νόμ. 1469/1984 και της παρούσας απόφασης αναγνωριζόμενος χρόνος ασφάλισης στον Ειδικό Λογαριασμό και στον κλάδο Παροχών Ασθενείας και μητρότητας σε είδος του ΙΚΑ υπολογίζονται κατά έτος ή μήνα ασφάλισης σε 300 ή 25 ημέρες εργασίας αντίστοιχα. 4.Αρμόδια Υποκαταστήματα για την εφαρμογή της παρούσας απόφασης ορίζονται τα Υποκαταστήματα στην περιοχή των οποίων έχουν ενδεχόμενα κατοικία οι ενδιαφερόμενοι ή οι εκπρόσωποι αυτών και σε περίπτωση που λείπει το στοιχείο αυτό το Τοπικό Υποκατάστημα Πλατείας Συντάγματος. 5.Η απόφαση αυτή αρχίζει να ισχύει από την 1η Ιαν. 1985. 